واحد فقنيطرة حكمات عليه المحكمة بستة شهور ديال الحبس حيت خرق حظر التجول وفي نفس الوقت واحد لقاوه خارج بالليل واخا كاين حظر التجول وكلى تصرفيقة ومشى نعس فدارهم، الى خيرتي أي مواطن خرق القانون بين العقوبة بتصرفيقة أو ستة شهور ديال الحبس كنظن أن بزاف غادي يقبلو بالتصرفيقة على الحبس، الحبس في المغرب خايب ومن غير خيوبيتو راه كيمشي ليك وقت من حياتك كتدوزو مسدود عليك، بالإظافة حتى ملي كتخرج منو كنتقى منومر عند الناس وموالين الوقت، وصعيب تلقى خدمة محترمة وخاصك تسنى شحال باش تدير رد الإعتبار باش مايبقاش الضوصي عندك موسخ، عاد زيد معاها تكرفيص واليديك في الزيارة والمصاريف الزايدة والتمرميد، عاد تكرفيص ديالك نتا كشخص وشوف واش تزطط راسك أو لا وشنو هي نفسيتك وشخصيتك ووسطك الأجتماعي.